Suomen ja Venäjän presidentit keskustelivat ennakoitua tuntuvasti pidempään Moskovassa. Presidenttejä puhutti Ukrainan sota, joka koettelee myös Venäjän ja EU-maiden välistä kaupankäyntiä. Myös Itämeren tilanne nousi tiedotustilaisuudessa esiin.

Venäjän ja sotilasliitto Naton asevarustelu on kiihtynyt Itämerellä. Yle kysyi Venäjän presidentiltä, mitä hän vastaa tilanteesta huolestuneille suomalaisille.

– Liittoutumattomuus on Suomen turvallisuuden paras tae, Putin sanoi Ylen kysymykseen.

Putinin mukaan Venäjän asevoimien on reagoitava, jos Venäjän rajalla olevasta maasta tulee jonkinlainen uhka.

– Nato lähestyy rajojamme, me emme lähesty ketään, Putin arvioi.

Presidentti Putin kertoi, että Suomen ja Venäjän presidentit keskustelivat Ukrainan tilanteesta.

– Pidämme tärkeänä, että Minskin sopimuksen periaatteet toteutuvat. Myös Ety-järjestön tarkkailijoilla on tärkeä tehtävä, Putin totesi.

Putin kertoi, että jos Venäjä ei olisi hyväksynyt Minskin sopimusta, maa ei olisi koskaan allekirjoittanut sopimusta.

– Te ette voi olla huomaamatta, että Luhanskin ja Donetskin alueen taistelijoiden vaatimukset ovat muuttuneet. He ovat aiempaa valmiimpia keskustelemaan, Putin arvioi ja viittasi siihen, että Venäjä on hänen mielestään käyttänyt vaikutusvaltaansa kapinallisiin.

Putin: Useita vaatimuksia sodan loppumiseksi

Presidentti Putinin mielestä Ukrainan sodan loppumiseksi on useita vaatimuksia.

– Tärkein on se, että Ukrainan perustuslakia muutetaan siten, että Itä-Ukrainan alueille myönnetään itsehallinto. Myös keskeisimmät kapinallisjohtajat on armahdettava ja alueella järjestettävä paikallisvaalit, Putin linjasi.

– Miksi eurooppalaiset kumppanimme eivät käytä valtaansa siten, että Ukrainan johto täyttäisi nämä Minskin sopimuksessa mainitut seikat, Putin kysyi.

Venäjän presidentin mielestä vain Minskin rauhansopimuksen täydellinen toteutuminen mahdollistaa rauhan Ukrainaan.

– Tulitukset jatkuvat ensisijaisesti Ukrainan hallituksen puolelta, Putin painotti.

Niinistö: Rauhantila ei vallitse Euroopassa

Putinin mukaan presidenttien tapaaminen sujui hyvin avoimesti. Myös presidentti Niinistö oli tyytyväinen keskustelujen henkeen.

– Rauhantila ei vallitse Euroopassa. Tämän takia Minskin rauhansopimuksen ehtojen pitää täyttyä, Niinistö vaati.

Suomen presidentti sanoi, että kaikkien on ponnisteleva sen eteen, että rauha saataisiin viimein aikaan Ukrainassa.

Niinistö kertoi, että pienen maan presidenttinä hänestä on rohkaisevaa, että eri puolilla maailmaa on kyetty ratkaisemaan vaikeitakin konflikteja.

– Kannustan presidentti Putinia tässä toiminnassa, Niinistö sanoi.